Opdateret 29.01.22: Efterlysningen er afblæst, da den forsvundne er fundet død. Der er ikke tegn på en forbrydelse i forbindelse med dødsfaldet. Politiet leder fredag også i havneområdet i Skagen efter en forsvunden 19-årig mand,  der torsdag aften blev meldt savnet af sin familie. Det fortæller politikommissær ved Nordjyllands Politi i Frederikshavn Lars Jensen. - Vi har en båd i vandet, og hundene gennemsøger havneområdet efter spor, hvis han har været der. Samtidig har vi helikopteren i luften også over vandet, siger han. Politiet har endnu ikke modtaget brugbare henvendelser fra offentligheden, fortæller Lars Jensen, der fortsat opfordrer folk til at ringe 114, hvis de har set en 19-årige eller har en idé om, hvor han kan være. Den 19-årige beskrives som almindelig af bygning. Han er 180-190 centimeter høj og har halvlangt hår. Han forlod hjemmet iført sorte Adidas sko, en sort North Face skijakke og mørke bukser. Familien er bekymret for hans sindstilstand, fortæller politiet.

Opsummering:
Politiet har fortsat ingen idé om, hvor den forsvundne 19-årige befinder sig.